На основу члана 4. Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2023. години број: 139-401-174/2023 („Службени лист АПВ”, број 3/23), Решења о покретању поступка јавног конкурса, број: 139-401-269/2023-02 од 13. септембра 2023. године, а у вези с Покрајинском скупштинском одлуком о буџету Аутономне покрајине Војводине за 2023. годину („Службени лист АПВ”, број 54/22, 27/23 – ребаланс и 35/23 - ребаланс), Покрајински секретаријат за социјалну политику, демографију и равноправност полова расписује

Ј А В Н И К О Н К У Р С

ЗА ФИНАНСИРАЊЕ, ОДНОСНО СУФИНАНСИРАЊЕ МЕРА, АКТИВНОСТИ И ПРОГРАМА У ОБЛАСТИ СОЦИЈАЛНЕ ЗАШТИТЕ У 2023. ГОДИНИ

Покрајински секретаријат за социјалну политику, демографију и равноправност полова ‒ у складу с Покрајинском скупштинском одлуком о буџету Аутономне покрајине Војводине за 2023. годину и Финансијским планом Покрајинског секретаријата за социјалну политику, демографију и равноправност полова за 2023. годину ‒ за реализацију Програма унапређења социјалне заштите у Аутономној покрајини Војводини у 2023. години доделиће укупно 729.000.000,00 динара.

Циљ јавног конкурса су организоване друштвене делатност од јавног интереса чији је циљ пружање помоћи и оснаживање за самосталан и продуктиван живот у друштву појединаца и породица, као и спречавање настајања и отклањање последица социјалне искључености, члан 2. Закон о социјалној заштити (Сл. гласник РС 24/11)

Средства по овом јавном конкурсу додељиваће се по поступку и критеријумима утврђеним Одлуком о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2023. години број: 139-401-174/2023 од 25. јануара 2023. („Службени лист АПВ”, број 3/23).

Финансијске обавезе реализоваће се у складу с ликвидним могућностима буџета Аутономне покрајине Војводине за 2023. годину.

Корисници средстава додељених по овом конкурсу дужни су да програме, мере и активности реализују до 30. априла 2024. године.

ПРЕДМЕТ КОНКУРСА

Покрајински секретаријат за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2023. години, по овом конкурсу, доделиће укупно 469.000.000,00 динара за финансирање, односно суфинансирање програма, мера и активности, за подстицај и развој нових и унапређивање квалитета постојећих услуга социјалне заштите, што подразумева:

* дневне услуге у заједници ‒ као што су дневни боравак, помоћ у кући и свратиште, уз активности које подржавају боравак корисника у породици и непосредном окружењу;
* услуге подршке за самосталан живот ‒ као што су становање уз подршку, персонална асистенција ‒ које се пружају појединцу да би се његове могућности за задовољење основних потреба изједначиле с могућностима осталих чланова друштва, да би му се побољшао квалитет живота и да би могао да води активан и самосталан живот у друштву;
* саветодавно-терапијске и социјално-едукативне услуге – интензивне услуге подршке породици која је у кризи; саветовање и подршка родитеља, хранитеља и усвојитеља; подршка породици која се стара о свом детету или одраслом члану породице са сметњама у развоју; саветовање и подршка у случајевима насиља; породична терапија; медијација; СОС телефони и друге саветодавно-терапијске услуге; едукативни кампови за децу и младе у циљу превенције социјалне искључености.
* услуге смештаја подизањем и стандардизацијом квалитета услуга које се пружају корисницима на смештају.

Наведеним услугама социјалне заштите задовољавају се специфичне потребе следећих корисника:

* деце и младих: без родитељског старања или у ризику од губитка родитељског старања; са сметњама у развоју; у сукобу с родитељима, старатељом и заједницом; жртве злостављања и занемаривања, насиља и експлоатације и жртве трговине људима;
* одраслих и старијих чији су благостање, безбедност и продуктиван живот у друштву угрожени ризицима услед старости, инвалидитета, болести, породичних и других животних околности.

ПРАВО УЧЕШЋА НА КОНКУРСУ

Средства у износу од 469.000.000,00 ће се додељивати установама социјалне заштите за смештај корисника чије је седиште на територији Аутономне покрајине

На конкурсу не могу учествовати: физичка лица, индиректни корисници буџета Аутономне покрајине Војводине, привредни субјекти и други корисници чије је финансирање уређено актима које доносе или на које дају сагласност Скупштина Аутономне покрајине Војводине или Покрајинска влада.

НАЧИН ПОДНОШЕЊА ПРИЈАВА

Пријава на јавни конкурс подноси се у једном примерку, искључиво на обрасцу пријаве који се може преузети на интернет страници Покрајинског секретаријата за социјалну политику, демографију и равноправност полова [www.socijalnapolitika.vojvodina.gov.rs](http://www.socijalnapolitika.vojvodina.gov.rs) и у Покрајинском секретаријату за социјалну политику, демографију и равноправност полова Нови Сад, Булевар Михајла Пупина број 16, III спрат, канцеларија 26 (број телефона: 021/487-4400).

Уз пријаву из става 1. овог члана, прилаже се следећа обавезна документација: фотокопија потврде о пореском идентификационом броју и фотокопија ОП обрасца (оверени потписи лица овлашћених за заступање).

Секретаријат задржава право да од подносиоца пријаве по потреби затражи и додатну документацију и информације

Пријаве се подносе путем поште на адресу ‒ Покрајински секретаријат за социјалну политику, демографију и равноправност полова, Булевар Михајла Пупина број 16, 21108 Нови Сад или лично на Писарници покрајинских органа управе у згради Покрајинске владе, Булевар Михајла Пупина број 16, 21108 Нови Сад, с назнаком ‒ „За конкурс”.

Пријаве које нису поднете на прописаном обрасцу и које нису предмет јавног конкурса, као и пријаве које су поднете након рока који је прописан конкурсом ‒ неће се разматрати.

Пријаве подносилаца којима су додељивана средства у претходна два спроведена јавна конкурса поменутог секретаријата, а који нису у утврђеном року доставили извештај о наменском утрошку средстава ‒ неће се разматрати.

Конкурсна документација се не враћа.

РОК ЗА ПОДНОШЕЊЕ ПРИЈАВА НА КОНКУРС

Пријава на конкурс, са осталом потребном документацијом, подноси се у року од 8 дана од објаве у дневном листу „Ало” и на интернет страници Покрајинског секретаријата за социјалну политику, демографију и равноправност полова, а најкасније до 23. септембра 2023. године

ПОСТУПАК И КРИТЕРИЈУМИ ЗА ОЦЕНУ ПРИЈАВА

Поступак јавног конкурса за доделу средстава спроводи комисија коју образује покрајински секретар за социјалну политику, демографију и равноправност полова. Комисија процењује и вреднује доделом одговарајућег броја бодова, према следећим критеријумима.

1. Према референцама делатности, односно послова и програма за област у којој се они реализују (од 0 до 40 бодова):

- усклађеност пројектних садржаја с предметом јавног конкурса и релевантност за област у којој се реализује јавни конкурс (до 10 бодова);

- јасно формулисани и повезани циљеви, активности и резултати пројекта и њихова усклађеност с временском динамиком предвиђеном за реализацију (до 10 бодова);

- број директних корисника пројекта и капацитети подносиоца пријаве за управљање пројектом (до 10 бодова);

- потенцијал одрживости и надградње пројекта (до 10 бодова).

2. Према циљевима који се постижу реализацијом пројектних активности (од 0 до 30 бодова):

- допринос степену унапређивања стања у области социјалне заштите;

- допринос унапређивању квалитета услуга, заштите и квалитета живота циљне групе.

3. Према економичности буџета, усклађености буџета с планираним активностима и постојању суфинансирања пројекта из других извора (од 0 до 30 бодова):

- процена економичности буџета и усклађености буџета с планираним активностима (до 10 бодова);

- висина тражених средстава за реализацију активности (до 10 бодова);

- степен обезбеђености сопствених средстава или средстава из других извора (до 10 бодова).

Комисија сачињава листу вредновања и рангирања пријава установа социјалне заштите и пружалаца услуга социјалне заштите – удружења грађана на јавни конкурс применом наведених критеријума, у року који не може бити дужи од 60 дана од дана истека рока за подношење пријава.

Листа вредновања и рангирања пријава објављује се на интернет страници Покрајинског секретаријата за социјалну политику, демографију и равноправност полова и учесници јавног конкурса имају право приговора, увида у поднете пријаве и приложену документацију у року од три дана од дана њеног објављивања.

О приговору учесника јавног конкурса одлуку доноси комисија у року од 15 дана од дана његовог пријема.

Након одлучивања по поднетим приговорима, комисија сачињава предлог коначне листе вредновања и рангирања пријава установа социјалне заштите и пружаоца услуга социјалне заштите – удружења грађана на јавни конкурс, која се објављује на интернет страници поменутог секретаријата.

О додели средстава и висини средстава, решењем које је коначно, одлучује покрајински секретар за социјалну политику, демографију и равноправност полова, у року од 30 дана од дана утврђивања предлога коначне листе вредновања и рангирања пријава.

Решење о додели средстава објављује се на интернет страници Покрајинског секретаријата за социјалну политику, демографију и равноправност полова [www.socijalnapolitika.vojvodina.gov.rs](http://www.socijalnapolitika.vojvodina.gov.rs)

Додатне информације на број телефона 021/487-4400.

ПОКРАЈИНСКИ СЕКРЕТАРИЈАТ ЗА СОЦИЈАЛНУ ПОЛИТИКУ,

ДЕМОГРАФИЈУ И РАВНОПРАВНОСТ ПОЛОВА

ПОКРАЈИНСКИ СЕКРЕТАР

Предраг Вулетић